Pranešimas žiniasklaidai

2025 m. lapkričio 20 d.

**Kada ruoštis Kalėdoms? Daugelis tautiečių dovanomis apsirūpina likus kelioms savaitėms iki švenčių**

**Beveik du trečdaliai šalies gyventojų kalėdines dovanas internetu įsigyja likus kelioms savaitėms iki švenčių, o turintys vaikų kalėdiniais pirkiniais ima rūpintis anksčiausiai. Siuntų logistikos bendrovės „SmartPosti“ užsakymu atlikta apklausa taip pat atskleidė, jog Lietuvos gyventojai kalėdinėmis dovanomis linkę pasirūpinti anksčiau nei latviai ar estai.**

**Pasilieka pakankamai laiko**

Bendrovės „Dentsu“ atliktos apklausos duomenimis, maždaug trečdalis Baltijos šalių gyventojų Kalėdų dovanas interneto parduotuvėse užsako likus 1–2 mėnesiams iki švenčių. Lietuvoje tokį atsakymą pateikė net 37 proc. tyrimo dalyvių, Latvijoje tokių buvo 33 proc., Estijoje – 31 proc.

Ketvirtadalis Lietuvos gyventojų šventiniam apsipirkimui internete pasilieka 2–4 savaites iki Kalėdų – tiek pat kiek ir Latvijoje, bet daugiau nei Estijoje (22 proc.). Vos 7 proc. mūsų šalies apklaustųjų tą daro paskutinę savaitę prieš šventes (Estijoje – 9 proc., Latvijoje – 8 proc.).

„Tyrimas parodė, kad daugelis Baltijos šalių gyventojų dovanų pirkimui internetu pasilieka pakankamai laiko, tad gali būti tikri, kad jos atkeliaus dar iki švenčių. Įdomu tai, kad moterys dovanas užsako anksčiau nei vyrai. Anksčiausiai jas Baltijos šalyse linkę įsigyti būtent Lietuvos gyventojai, rūpestingu planavimu taip pat išsiskiria jauniausia respondentų grupė – 18–39 metų amžiaus atstovai“, – tyrimo rezultatus apžvelgia logistikos bendrovės „SmartPosti“ pardavimų vadovas Baltijos šalims Justas Januškevičius.

**Siuntų srautai smarkiai išauga**

Pasak logistikos bendrovės atstovo, prieš Kalėdas, palyginti su kitais metų sezonais, siuntų srautas paprastai išauga kelis kartus. Todėl ankstyvas apsipirkimas užtikrina, kad dovanos po Kalėdų eglute atsidurs laiku.

„Perkant dovanas internetu laikas yra vienas svarbiausių veiksnių. Sugebėjimas planuoti ir įsigyti jas iš anksto, nelaukiant paskutinių savaičių ar ypač dienų, suteikia didelį pranašumą. Tokiu atveju galima būti tikriems, kad siunta bus pristatyta laiku, vėlavimų nepasitaikys arba jie bus nereikšmingi, o šventinė nuotaika nebus sugadinta“, – pataria J. Januškevičius.

Tyrimas taip pat atskleidė, kad gyvenamoji vieta beveik neturi įtakos dovanų įsigijimo planavimui. „SmartPosti“ pardavimų vadovas teigia, jos tiek Baltijos valstybių didmiesčiuose, tiek regionuose veikia gerai išvystyta prekių pristatymo paslauga, todėl apsipirkimo prieš šventes įpročiai panašūs.

**Baltijos šalyse dovanas labiausiai linkę pirkti lietuviai**

Apklausa atskleidė, kad Kalėdų staigmenomis pasirūpinti anksčiau linkę gyventojai, turintys vaikų. O tarp vaikų neturinčiųjų didesnė dalis tokių, kurie kalėdinių dovanų apskritai neperka.

Iš visų Baltijos šalių daugiausiai neperkančių kalėdinių dovanų yra Estijoje – 15 proc. Latvijoje tokių yra 11 proc., Lietuvoje vos 7 proc. Dovanų Lietuvoje ir Estijoje taip pat kiek dažniau neperka 50–59 metų amžiaus gyventojai, tuo tarpu Latvijoje – 30–39 metų asmenys.

„SmartPosti“ užsakymu Baltijos šalių gyventojų apklausą apie apsipirkimo įpročius prieš Kalėdas tyrimų kompanija „Dentsu“ atliko spalio 9–15 d. Jos metu buvo apklausti ekonominiu atžvilgiu aktyviausi gyventojai nuo 18 iki 59 metų amžiaus, iš viso apklausoje dalyvavo 742 Lietuvos, 739 Latvijos ir 765 Estijos respondentai.

**Kontaktai žiniasklaidai:**

**Severa Augusta Lukošaitytė**  
Tel. +370 66 76 7952  
[severa@ideaprima.lt](mailto:severa@ideaprima.lt)